[{"text_idx": "#000006", "text": "Mae gwaith caled ac ymroddiad wedi talu ar ei ganfed i ddau ddarlithydd o Grw\u0302p Colegau NPTC sydd wedi cyrraedd rownd derfynol Gwobr Cyfraniad Eithriadol i\u2019r Diwydiant Moduro y Sefydliad Diwydiant Moduro (IMI) \u2013 yn dathlu rhagoriaeth fodurol."}, {"text_idx": "#000007", "text": "Mae\u2019r darlithwyr Cerbydau Modur Dan Pritchard a William Davies o Goleg y Drenewydd a Choleg Bannau Brycheiniog ym Mhowys, wedi darparu cyfleoedd hyfforddi a datblygu arloesol trwy gydol y pandemig i gannoedd o fyfyrwyr a busnesau cerbydau modur yn y DU a thramor. Roedd yr hyfforddiant yn gofyn am ddull hyblyg o ddiwallu anghenion dysgu ar y safle ac ar-lein."}, {"text_idx": "#000008", "text": "A\u0302 nhw wedi ymrwymo i gyflawni\u2019r safonau uchaf, datblygwyd ganddynt raglen rithwir newydd \u2018Hyfforddi\u2019r Hyfforddwyr\u2019. Gwnaethant hyn trwy ailddatblygu\u2019r rhaglen hyfforddi Cerbydau Trydan (EV) bresennol. Wedi\u2019i threfnu\u2019n wreiddiol i fod yn rhaglen wyneb yn wyneb yn y wlad hon, fe\u2019i haddaswyd yn gyflym i\u2019r modd rhithwir yn addas ar gyfer y diwydiant ceir rhyngwladol. Gan ddefnyddio technolegau rhithwir, maent wedi hyfforddi a pharatoi cynrychiolwyr o India a\u0302\u2019r sgiliau addysgol sydd eu hangen i ddatblygu Cerbydau Trydan (EVs) ac Addysgeg Addysgu Technegol. Mae pedair rhaglen ryngwladol ar-lein eisoes wedi\u2019u darparu, gyda rhagor ar y gweill ar gyfer 2022."}, {"text_idx": "#000009", "text": "Mae\u2019r Coleg wedi cyflwyno cyrsiau Cynnal a Chadw a Diogelwch Cerbydau Trydan/Hybrid Sefydliad y Diwydiant Moduro (IMI), o ganlyniad i\u2019r angen am fecanyddion moduro rhyngwladol a chrefftwyr cysylltiedig i ddod yn gymwys yn y diwydiant ac i helpu i baratoi ar gyfer symud oddi wrth betrol a diesel i drydan a hybrid."}, {"text_idx": "#000010", "text": "Mae Gwobrau Sefydliad y Diwydiant Moduro 2022,yn dathlu goreuon y diwydiant modurol, ac yn arddangos yr unigolion a\u2019r sefydliadau hynny sydd wedi mynd yr ail filltir ac wedi rhagori wrth gwrdd a\u0302 heriau\u2019r ddwy flynedd ddiwethaf. Mae\u2019r \u2018Wobr Cyfraniad Eithriadol i\u2019r Diwydiant Moduro\u2019 yn cydnabod egni a brwdfrydedd y rhai sy\u2019n ymroddedig i\u2019r sector yn ystod y cyfnod hwn."}, {"text_idx": "#000012", "text": "Rhannodd William Davies ei ymateb i\u2019r cyhoeddiad hefyd gan ddweud: \u2018Rwyf wrth fy modd gyda\u2019r newyddion am yr enwebiad. Mae\u2019r diwydiant moduro yn mynd trwy drawsnewidiad sylweddol i dechnolegau carbon isel ac rydym yn awyddus i arddangos a hyfforddi technegwyr y dyfodol i wneud diagnosis, gwasanaethu ac atgyweirio\u2019r systemau hyn. Rwy\u2019n gyffrous i fod yn hyfforddi\u2019r genhedlaeth gyntaf o dechnegwyr EV a gwybod ein bod yn cefnogi angen hyfforddi mawr yn y diwydiant moduro, ac mae cyrraedd y rhestr fer ar gyfer gwobr ar yr un pryd yn newyddion gwych.\u2019"}]